A Bizottság 1980/98/EK rendelete
(1998. szeptember 17.)
az afrikai, karibi és csendes-óceáni (AKCS) országokból származó egyes mezőgazdasági termékekre vonatkozó közösségi vámkontingensek és mennyiségi plafonok megnyitásáról és kezeléséről, valamint a referenciamennyiségek tekintetében közösségi felügyelet létrehozásáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a Tanács 1998. július 20-i, az afrikai, karibi és csendes-óceáni államokból (AKCS-államok) származó mezőgazdasági termékekre, valamint az e termékek feldolgozásával előállított árukra vonatkozó szabályozásról, valamint a 715/90/EGK rendelet [1] hatályon kívül helyezéséről szóló 1706/98/EK rendeletére és különösen annak 30. cikkére,
mivel a negyedik AKCS-EK egyezmény [2] (a továbbiakban "az egyezmény") elrendeli az AKCS-országokból származó egyes termékek Közösségbe történő behozatalára vonatkozó vámok elengedését vagy csökkentését a vámkontingensek, mennyiségi plafonok vagy referenciamennyiségek keretében; mivel az egyezményben meghatározott vámkontingenseket, mennyiségi plafonokat vagy referenciamennyiségeket mindaddig évente meg kell hirdetni, amíg az egyezmény hatályát nem veszti;
mivel a Bizottságra hárul a közösségi vámkontingensek, mennyiségi plafonok vagy referenciamennyiségek meghirdetésére és kezelésére vonatkozó végrehajtási intézkedések elfogadása;
mivel a Bizottság 1993. július 2-i, a Közösségi Vámkódex létrehozásáról szóló 2913/92/EGK tanácsi rendelet [3] végrehajtására vonatkozó rendelkezések megállapításáról szóló, legutóbb az 1677/98/EK rendelettel [4] módosított 2454/93/EGK rendelete egységes szerkezetbe foglalta azokat a rendelkezéseket, melyek a szabad forgalomba helyezésről szóló nyilatkozatok elfogadásának időpontjai szerinti időrendi sorrendnek megfelelően alkalmazandó vámkontingensek kezelésére vonatkoztak, továbbá azokat a rendelkezéseket, melyek a kedvezményes behozatal felügyeletét szabályozták;
mivel a Lomé-i Egyezmény félidőben történő felülvizsgálatával kapcsolatos tárgyalásokon egyetértettek abban, hogy a rendelkezések változásainak 1996. január 1-jétől kell hatályba lépniük; mivel ezért rendelkezni kell arról, hogy ezt a rendeletet ettől az időponttól alkalmazzák, valamint a 896/95/EK rendelettel [5] módosított 1280/94/EK rendeletet [6], a legutóbb a 2411/96/EK rendelettel [7] módosított 2763/94/EK rendeletet [8] és a 982/96/EK rendelettel [9] módosított 2942/95/EK rendeletet [10] ettől az időponttól helyezzék hatályon kívül;
mivel az e rendeletben meghozott intézkedések összhangban állnak a Vámkódexbizottság véleményével,
ELFOGADTA EZT A RENDELETET:
1. cikk
(1) Az A. mellékletben felsorolt, AKCS-országokból származó, a Közösségben szabad forgalomba bocsátott és az egyezmény származási jegyzőkönyve szerint származási bizonyítvánnyal ellátott termékekre vonatkozó vámokat el lehet engedni vagy csökkenteni lehet a szóban forgó mellékletben megadott vámkontingensek határain belül.
(2) Az ebben a cikkben említett vámkontingenseket a 2454/93/EGK rendelet 308a. - 308c. cikkeivel összhangban a Bizottság kezeli.
(3) Minden tagállam biztosítja a kontingensek kimerüléséig, hogy a kérdéses termékek importőrei egyenlően és folyamatosan juthassanak hozzá a kontingensekhez.
2. cikk
(1) A B. mellékletben felsorolt, AKCS-országokból származó, a Közösségben szabad forgalomba bocsátott és az egyezmény származási jegyzőkönyve szerint származási bizonyítvánnyal ellátott termékekre vonatkozó vámot el lehet engedni a mellékletben megadott mennyiségi plafonok határain belül.
(2) Az e cikkben említett mennyiségi plafonokat a Bizottság a tagállamokkal szorosan együttműködve közösségi felügyelet alá veti a 2454/93/EGK rendelet 308d. cikkével összhangban.
3. cikk
(1) A C. mellékletben felsorolt, AKCS-országokból származó, a Közösségben szabad forgalomba bocsátott és az egyezmény származási jegyzőkönyve szerint származási bizonyítvánnyal ellátott termékekre vonatkozó vámot el lehet engedni a mellékletben megadott referenciamennyiségek határain belül; ezek a termékek közösségi felügyelet alá esnek.
(2) A referenciamennyiségek kihasználását közösségi szinten tartják nyilván a tagállamok által a 2454/93/EGK rendelet 308d. cikke értelmében a Bizottságnak elküldött adatok alapján.
4. cikk
A Bizottság a tagállamokkal szorosan együttműködve megtesz minden olyan lépést, amely e rendelet alkalmazása érdekében szükséges.
5. cikk
Az 1280/94/EK rendelet, a 2763/94/EK rendelet és a 2942/95/EK rendelet hatályát veszti.
6. cikk
Ez a rendelet az Európai Közösségek Hivatalos Lapjában való kihirdetését követő napon lép hatályba.
1996. január 1-jétől kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 1998. szeptember 17-én.